Sprake van korrupsie by staatsdrukkerDie ANC het Saterdag stappe verwelkom wat korrupsie by die staatsdrukker ondersoek. “Die ANC-werkgroep oor binnelandse sake is ingelig oor ŉ voorlopige ondersoek na bewerings van korrupsie en wanadministrasie by die staatsdrukker, wat die waarnemende uitvoerende hoof Angela Fosi impliseer,” sê Nomfanelo Kota, woordvoerder van die ANC-koukus. Die saak is vir verdere ondersoek na die staatsdienskommissie verwys. Die portefeuljekomitee het ook die minister van binnelandse sake opdrag gegee om ŉ volledige ondersoek by die staatsdrukker van stapel te stuur na die bestuurstrukture, insluitend die voorsieningsketting, menslike hulpbronne en die sekerheidstelsel. Die minister van binnelandse sake sal die portefeuljekomitee teen die einde van die maand oor die voorlopige ondersoek inlig. “Die ANC is tevrede met die stappe wat die minister tot dusver geneem het en glo vas dat die wet en omsigtigheid in hierdie geval toegepas moet word,” sê Kota. Sy sê die ANC bly daartoe verbind om korrupsie en wanadministrasie in alle vorme te beveg.